b'\n_START_ARTICLE_\nVoikukka\n_START_SECTION_\nKuvaus\n_START_PARAGRAPH_\nVoikukan lehdet ovat noin 5\xe2\x80\x9325 senttimetri\xc3\xa4 pitki\xc3\xa4 ja muodostavat tihe\xc3\xa4n ruusukkeen, joka tukahduttaa muita kasveja ja jonka keskelt\xc3\xa4 nousee yksi tai useampi, maitomaista nestett\xc3\xa4 sis\xc3\xa4lt\xc3\xa4v\xc3\xa4 varsi 4\xe2\x80\x9330 cm:n korkeuteen. Lehdet ovat varjoisemmissa paikoissa sile\xc3\xa4reunaisempia ja aurinkoisemmissa paikoissa jopa huomattavan sakarareunaisia. _NEWLINE_Jokaisen varren p\xc3\xa4\xc3\xa4ss\xc3\xa4 on halkaisijaltaan 2\xe2\x80\x935 cm oleva kirkkaankeltainen kukinto, myker\xc3\xb6, joka on p\xc3\xa4iv\xc3\xa4ll\xc3\xa4 avoin ja sulkeutuu y\xc3\xb6n ajaksi. Myker\xc3\xb6 muistuttaa ulkon\xc3\xa4\xc3\xb6lt\xc3\xa4\xc3\xa4n yht\xc3\xa4 kukkaa, mutta on itse asiassa muodostunut useista sadoista pienist\xc3\xa4 kukista, joista jokaisessa on kaikki tavallisen kukan osat: ter\xc3\xa4lehdet, verholehdet, heteet ja emi. Teri\xc3\xb6n muodostaa viisi keltaista, yhteen kasvanutta kapeaa ter\xc3\xa4lehte\xc3\xa4, jotka osoittavat samaan suuntaan ja muodostavat kielim\xc3\xa4isen teri\xc3\xb6n. Kukkien teri\xc3\xb6t ovatkin myker\xc3\xb6n n\xc3\xa4kyvin osa. Niiden alla ovat valkoiset haivenmaiset verholehdet, jotka j\xc3\xa4\xc3\xa4v\xc3\xa4t myker\xc3\xb6n sis\xc3\xa4\xc3\xa4n piiloon. Alimpana verholehtien alla on siki\xc3\xa4in. Emin vartalo ulottuu koko kukan l\xc3\xa4pi, ja kaksihaarainen luotti on ylimp\xc3\xa4n\xc3\xa4 ter\xc3\xa4lehtien yl\xc3\xa4puolella. Heteiden ponnet ovat osittain kasvaneet yhteen ja muodostavat torven emin vartalon ymp\xc3\xa4rille. Myker\xc3\xb6n alla on viel\xc3\xa4 joukko vihreit\xc3\xa4 suojuslehti\xc3\xa4, jotka muistuttavat yksinkertaisten kukkien verholehti\xc3\xa4 mutta eiv\xc3\xa4t kuulu mihink\xc3\xa4\xc3\xa4n myker\xc3\xb6n kukista._NEWLINE_Suurin osa voikukista lis\xc3\xa4\xc3\xa4ntyy apomiktisesti eli ilman p\xc3\xb6lytyst\xc3\xa4 kehittyneist\xc3\xa4 siemenist\xc3\xa4. Kun siki\xc3\xa4in kypsyy p\xc3\xa4hkyl\xc3\xa4hedelm\xc3\xa4ksi, kukka lakastuu, mutta p\xc3\xa4hkyl\xc3\xa4n lis\xc3\xa4ksi my\xc3\xb6s haiven\xc2\xadmainen verhi\xc3\xb6 j\xc3\xa4\xc3\xa4 j\xc3\xa4ljelle, jolloin koko myker\xc3\xb6st\xc3\xa4 tulee valkoinen haivenpallo. Haivenet toimivat ik\xc3\xa4\xc3\xa4n kuin laskuvarjona, jonka avulla p\xc3\xa4hkyl\xc3\xa4t ja niiss\xc3\xa4 olevat siemenet voivat tuulen mukana kulkeutua pitk\xc3\xa4nkin matkan p\xc3\xa4\xc3\xa4h\xc3\xa4n uusiin kasvu\xc2\xadpaikkoihin.\n_START_SECTION_\nVoikukan hy\xc3\xb6tyk\xc3\xa4ytt\xc3\xb6\n_START_PARAGRAPH_\nL\xc3\xa4nsimaissa voikukkaa pidet\xc3\xa4\xc3\xa4n usein hy\xc3\xb6dytt\xc3\xb6m\xc3\xa4n\xc3\xa4 rikkaruohona, mutta esimerkiksi Kiinassa voikukkaa k\xc3\xa4ytet\xc3\xa4\xc3\xa4n paljon yrttil\xc3\xa4\xc3\xa4kinn\xc3\xa4ss\xc3\xa4. Voikukalla on monia terveydellisi\xc3\xa4 vaikutuksia ja sit\xc3\xa4 voidaan k\xc3\xa4ytt\xc3\xa4\xc3\xa4 kuumeen laskemiseen. Voikukka sis\xc3\xa4lt\xc3\xa4\xc3\xa4 my\xc3\xb6s paljon C- ja A-vitamiineja, kalsiumia, rautaa ja muita kivenn\xc3\xa4isaineita. Lehdet antavat my\xc3\xb6s vahvaa makua salaattiruokiin. Voikukan lehdet sis\xc3\xa4lt\xc3\xa4v\xc3\xa4t muun muassa luteoliinia, apigeniinia ja apigeniiniglykosideja. Voikukkaa on l\xc3\xa4nsimaissa arvostettu l\xc3\xa4hinn\xc3\xa4 sota-aikoina. Saksassa k\xc3\xa4ytettiin molempien maailmansotien aikaan kuivattua voikukkaa kahvin korvikkeena. Samoin tehtiin my\xc3\xb6s Suomessa sota-aikoina. Voikukan juuri sis\xc3\xa4lt\xc3\xa4\xc3\xa4 jopa 25\xc2\xa0% inuliini-nimist\xc3\xa4 t\xc3\xa4rkkelyst\xc3\xa4, josta sotien aikana on valmistettu my\xc3\xb6s alkoholia._NEWLINE_Villan v\xc3\xa4rj\xc3\xa4yksess\xc3\xa4 voikukan tuoreista kukista saadaan alunalla purettamalla punaista ja keltaista sek\xc3\xa4 juurista samalla puretusaineella oranssinkeltaista v\xc3\xa4ri\xc3\xa4. Ilman puretusainetta voikukan juurista saadaan magentanpunaista ja kuparinruskeaa v\xc3\xa4ri\xc3\xa4. Irlannissa voikukkaa on k\xc3\xa4ytetty my\xc3\xb6s violetiksi v\xc3\xa4rj\xc3\xa4\xc3\xa4miseen.'